**Lumea fierbe**

*Viorica Mariniuc*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Spre ceru-ntunecat se ’nalță jerbe

S-a-nnourat de-amenințări trăirea,

Nemulțumitu-și caută menirea

În implorări sau strigăte acerbe.

Înspăimântat, bogatu-nchide ușa,

Nedreptățitu-și scutură cenușa,

Se întretaie vești, iar lumea fierbe.

Nu, să nu piară cel nelegiuit!

În praf doboară stâlpul infamiei

Și, ca o rază-n mijlocul urgiei,

Înalță rugi spre Cerul nesfârșit.

Vestește-i condamnatului salvarea,

La Tron divin să-și ceară achitarea –

Fii om, de dragul harului primit.

Trecând prin praf, nu-i alb fără de pată,

Sub cruce stau răniții și călăii,

Căci au umblat pe tot cuprinsul văi

S-aducă spini pe fruntea-nsângerată.

Îmbărbătează-ți lacrima de jale,

Să se prelingă-n poala țării tale.

De te-ai rugat, mai roagă-te o dată.

Străin aici și cetățean de sus,

Când lumea fierbe, arzi pentru Isus!